രാജ്യത്തെ എല്ലാ വിമാനത്താവളങ്ങളിൽ നിന്നും അധികം കാലതാമസമില്ലാതെ ബോഡിങ് പാസുകൾ പടിയിറങ്ങും . ആധാറിലെ വ്യക്തിഗത ബയോമെട്രിക് വിവരങ്ങൾ ഉപയോഗിച്ച് വിമാനയാത്ര ഡിജിറ്റലാക്കാനുള്ള നടപടികളാണ് കേന്ദ്ര സിവിൽ വ്യോമയാന മന്ത്രാലയം പരിഗണിക്കുന്നത് . വിമാനത്താവളങ്ങളിലെ ദീർഘമായ പരിശോധനകൾ പരമാവധി കുറച്ച് യാത്രക്കാരുടെ പ്രയാസങ്ങൾ ഒഴിവാക്കാനുള്ള പദ്ധതിയുടെ ഭാഗമായാണ് ഈ നടപടിയും . യാത്രക്കാരുടെ ഹാൻഡ് ബാഗേജുകൾ സ്റ്റാമ്പ് ചെയ്യുന്നത് നേരത്തെ ഒഴിവാക്കിയിരുന്നു . ഇതിന്റെ അടുത്ത ഘട്ടമായാണ് ആധാർ വിവരങ്ങൾ ഉപയോഗിച്ച് ബോഡിങ് പാസിന് പകരം സംവിധാനം ഒരുക്കുന്നത് . ഇതോടെ വിമാനത്താവളങ്ങളിലെ സുരക്ഷാ ഉദ്ദ്യോഗസ്ഥരുടെ എണ്ണം വലിയ തോതിൽ കുറയ്ക്കാൻ കഴിയും . പദ്ധതി നടപ്പാക്കുന്നത് സംബന്ധിച്ച് വിശദമായ പഠനം നടത്തുന്നതിന് എയർപോർട്ട് അതോറിറ്റി ഓഫ് ഇന്ത്യ ചെയർമാൻ ഗുരുപ്രസാദ് മോഹപത്ര ചെയർമാനായി പ്രത്യേക സമിതിയെ നിയോഗിച്ചു . വിവിധ വിമാന കമ്പനികളുടെയും വിമാനത്താവളങ്ങളുടെയും പ്രതിനിധികൾ ഉൾപ്പെട്ട സമിതിയാണ് പഠനം നടത്തുന്നത് നിലവിൽ ബെംഗളൂരു , ഹൈദരാബാദ് , അഹമ്മദാബാദ് വിമാനത്താവളങ്ങളിൽ ബയോമെട്രിക് വിവരങ്ങൾ ഉപയോഗപ്പെടുത്തുന്നുണ്ട് . ഇത് രാജ്യത്ത് എല്ലായിടത്തും വിമാനത്താവളങ്ങളിൽ ഉപയോഗിക്കാൻ പാകത്തിലാക്കാനാണ് സാധ്യത .